URDHËR
Nr. 190, datë 1.4.2019

PËR CAKTIMIN E FUSHËS SË VEPRIMTARISË DHE DETYRAVE TË ZËVENDËSMINISTRIT NË MINISTRINË E ARSIMIT, SPORTIT DHE RINISË

Në mbështetje të pikës 4, të nenit 102 të Kushtetutës së Republikës së Shqipërisë, të pikës 2, të nenit 6, të ligjit nr. 9000, datë 30.1.2003, “Për organizimin dhe funksionimin e Këshillit të Ministrave”, të nenit 22, të ligjit nr. 44/2015 “Kodi i Procedurave Administrative i Republikës së Shqipërisë”, të nenit 11, të ligjit nr. 90/2012 “Për organizmin dhe funksionimin e administratës shtetërore” dhe të vendimit nr. 505, datë 13.9.2017, të Këshillit të Ministrave “Për përcaktimin e fushës së përgjegjësisë shtetërore të Ministrisë së Arsimit, Sportit dhe Rinisë”,

URDHËROJ:

1. Zëvendësministri i Arsimit, Sportit dhe Rinisë, znj. Lorena Haxhiu, të ndjekë dhe të nënshkruajë çështjet që kanë të bëjnë me:
a) hartimin dhe zbatimin e politikës shtetërore në fushën e rinisë;
b) hartimin, plotësimin dhe përmirësimin e kuadrit ligjor dhe nënligjor në fushën e rinisë;
c) përmbushjen e objektivave të parashikuar në programin e Qeverisë, për pjesën që i përket rinisë;
d) sigurimin e bashkëpunimit me organizma, institucione, donatorë dhe aktorë të tjerë, kombëtarë apo ndërkombëtarë, për realizimin e veprimtarive që synojnë përmbushjen e politikave dhe programeve për rininë;
e) bashkërendimin dhe zbatimin e programeve, projekteve dhe veprimtarive rinore në nivel kombëtar, rajonal dhe ndërkombëtar;
f) mbështetjen dhe përfshirjen në veprimtari rinore të të rinjve me aftësi të kufizuara dhe integrimin e tyre në jetën shoqërore nëpërmjet këtyre veprimtarive;
g) bashkërendimin dhe monitorimin e ecurisë së punës së Shërbimit Kombëtar për Rininë, në rolin e institucionit përgjegjës për zbatimin e politikës shtetërore në fushën e rinisë;
h) problematikat që parashtrohen nga organizatat rinore dhe organizatat për të rinjtë në Republikën e Shqipërisë;
i) ushtrimin, në mungesë dhe me porosi të ministrit, të kompetencave në fushën e rinisë;
j) përfaqësimin e Shqipërisë në bordin drejtues të Zyrës Rajonale për Bashkëpunim Rinor (RYCO);
k) sigurimin e përfshirjes dhe përfaqësimin e Shqipërisë në projekte e veprimtari rinore në nivel ndërkombëtar;
l) mbajtjen e marrëdhënieve me Këshillin e Evropës, si dhe përfaqësimin e vendit në Komitetin Drejtues Evropian për Rininë (CDEJ). 
2. Zëvendësministri mund të kërkojë informacion me shkrim për çdo korrespondencë shkresore të administratës në Ministrinë e Arsimit, Sportit dhe Rinisë për çështjet në fushën e rinisë.
3. Ngarkohet zëvendësministri, që brenda 10 ditëve nga miratimi i këtij urdhri, të detajojë planin e punës me veprimet dhe afatet konkrete për përmbushjen e detyrave të përcaktuara më sipër. Plani i punës miratohet nga ministri.
4. Zëvendësministri, për veprimtarinë javore të kryer, i raporton me shkrim ministrit çdo të hënë të javës pasardhëse. 
5. Zëvendësministri bashkëpunon dhe koordinon punën me zëvendësministrat e tjerë të Arsimit, Sportit dhe Rinisë për çështje të caktuara, që konvergojnë në fushën e përgjegjësisë dhe veprimtarisë së dy ose më shumë zëvendësministrave.
6. Ngarkohet zëvendësministri, znj. Lorena Haxhiu, për zbatimin e këtij urdhri dhe Drejtoria e Miradministrimit të Burimeve Njerëzore, Aseteve dhe Shërbimeve, për njoftimin e urdhrit, drejtorive të ministrisë dhe institucioneve të varësisë së Ministrisë së Arsimit, Sportit dhe Rinisë.

